## Rješenje Ustavnog suda Republike Hrvatske broj U-VII 192, U-VII-193 od 10. ožujka 1997.

### NN 28/1997 (12.3.1997.), Rješenje Ustavnog suda Republike Hrvatske broj U-VII 192, U-VII-193 od 10. ožujka 1997.

# **USTAVNI SUD REPUBLIKE HRVATSKE**

Ustavni sud Republike Hrvatske u sastavu Jadranko Crnić, predsjednik
Suda te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, povodom žalbi Hrvatske
seljačke stranke - HSS i Hrvatske socijalno liberalne stranke - HSLS protiv
rješenja Izbornog povjerenstva Republike Hrvatske, na sjednici održanoj
dana 10. ožujka 1997. godine, donio je ovo

## **RJEŠENJE**

I. Ukidaju se:

1. rješenje Izbornog povjerenstva Republike Hrvatske, klasa: 013-01/97-01/02,
urbroj: 599-97-125 od 7. ožujka 1997. godine.

2. rješenje Izbornog povjerenstva Republike Hrvatske, klasa: 013-01/97-01/01,
urbroj: 599-97-127 od 7. ožujka 1997. godine.

II. Poništava se po pravu nadzora u glavi II. (Programska pravila) točki
1. stavku 2. Programskih pravila Hrvatske radio-televizije za praćenje
"Izbora 97" prva rečenica koja glasi: "Koalicija više stranaka ima isti
tretman kao i stranka koja samostalno nastupa", te dio druge rečenice koji
glasi. "ili koalicija stranaka".

III. Ovo rješenje objavit će se u "Narodnim novinama".

Obrazloženje

Osporenim rješenjima Izbornog povjerenstva Republike Hrvatske pod 1.
i 2. izreke, odbijeni su prigovori Hrvatske seljačke stranke - HSS i Hrvatske
socijalno liberalne stranke - HSLS uloženi protiv Programskih pravila Hrvatske
radiotelevizije za praćenje "Izbora 97", koja u točki 1. stavku 2. u glavi
II. glasi: "Koalicija više stranaka ima isti tretman kao i stranka koja
samostalno nastupa. Nezavisna županijska lista ima isti tretman kao stranka
ili koalicija stranaka." U žalbama se dalje navodi da su na temelju osporenih
odredaba dodjeljivani termini u programima županijskih TV centara te u
programu Hrvatske radiotelevizije, čime su stranke podnositeljice stavljene
u neravnopravan položaj prema drugim strankama.

Podnositelji žalbe smatraju da su time povrijeđene odredbe članka 19.
stavka 1. Zakona o izborima zastupnika u Sabor Republike Hrvatske budući
da su tim odredbama izričito izjednačene sve političke stranke te im je
dano pravo iznošenja samostalnog programa, a ne zajedničkog koalicijskog
programa kojeg koalicije političkih stranaka i ne moraju imati.

HSLS je u žalbi navela i to da se u konkretnom slučaju suradnja stranaka
i ne može smatrati koalicijom jer da se radilo o sporazumu o suradnji stranaka
te je svaka stranka nastupala samostalno kad je nastupala kao predlagatelj
županijskih lista za županijski dom.

Žalbe su osnovane.

Člankom 18. Zakona o izborima zastupnika u Sabor Republike Hrvatske
("Narodne novine", br. 30/93, 11/94, 68/95 i 108/96 - nastavno: Zakona)
je propisano da od dana kad se objave liste kandidata izbornih jedinica
i zbirna lista državnih lista, odnosno posebnih lista, odnosno županijskih
lista, pa do 24 sata prije izbora, svi kandidati za zastupnike i sve političke
stranke, koje su predložile kandidate, imaju pod jednakim uvjetima pravo
na iznošenje i obrazlaganje svojih izbornih programa te izbornu promičbu.

Člankom 19. stavkom 1. Zakona propisano je da je Hrvatska radiotelevizija
dužna u razdoblju izborne promičbe, u okviru svojih radio i televizijskih
programa omogućiti svim političkim strankama i manjinskim zajednicama koje
sudjeluju na izborima za zastupnike, da u jednakom vremenu izlože svoj
izborni program.

Člankom 19. stavkom 2. određeno je da su sva sredstva javnog priopćavanja
dužna političkim strankama i manjinskim zajednicama koje sudjeluju na izborima
za zastupnike i kandidatima za zastupnike omogućiti da pod jednakim uvjetima
izlažu svoj program i obavljaju izbornu promičbu.

Člankom 12. stavkom 2. Zakona propisano je da dvije ili više registriranih
stranaka u Republici Hrvatskoj mogu predložiti jednog kandidata i njegovog
zamjenika i zajedničku državnu listu, odnosno posebnu listu, odnosno županijsku
listu.

Navedene odredbe izričite su i propisuju dužnost da se svim političkim
strankama pruži jednaka mogućnost izlaganja njihovih izbornih programa,
i to stranačkih a ne koalicijskih i da pod jednakim uvjetima obavljaju
izbornu promičbu.

Navedene odredbe Zakona ne daju osnova da se koalicija više stranaka
tretira kao jedna stranka, već izričito određuju da svaka stranka, koja
sudjeluje u izborima, ima pravo na jednako vrijeme za izlaganje svog programa,
odnosno za izbornu promičbu.

Stoga je pogrešno stajalište, izraženo u rješenjima Izbornog povjerenstva
Republike Hrvatske, koje polazi od tvrdnje da je pravo na izlaganje i obrazlaganje
programa vezano uz sudjelovanje u izborima u svojstvu predlagatelja lista
kandidata, te da stoga položaj stranaka u koaliciji kao predlagatelja treba
biti isti kao i položaj jedne stranke, a različit od položaja koji bi svaka
od tih stranaka koalicije imala kao predlagatelj da samostalno sudjeluje
u izborima. Ovo tim više što je Izborna komisija Republike Hrvatske, svojim
pismom - naputkom od 8. listopada 1995. godine, klasa: 013-01/95-01/01,
urbroj: 56605-95-99/1, upozorila Hrvatsku radioteleviziju da svaka politička
stranka, koja sudjeluje na izborima, ima pravo u jednakom vremenu izložiti
svoj izborni program bez obzira da li na izborima nastupa samostalno ili
u koaliciji.

Protiv spomenutog stajališta Izbornog povjerenstva Republike Hrvatske
govore i odredbe Zakona o izboru zastupnika u Sabor Republike Hrvatske
koje propisuju veći izborni prag (prohibitivnu klauzulu) za koalicijske
liste (odnosno liste više stranaka) u odnosu na liste jedne stranke.

Stoga je osporenim rješenjima Izbornog povjerenstva Republike Hrvatske
došlo do povrede odredaba članka 18. i 19. Zakona te je uvaženjem žalbi
temeljem odredbe članka 38. podstavka 1. Ustavnog zakona o Ustavnom sudu
Republike Hrvatske ("Narodne novine", br. 13/91), valjalo ukinuti osporena
rješenja (točka I. izreke).

Istodobno je Ustavni sud Republike Hrvatske u postupku nadzora nad ustavnošću
i zakonitosti izbora utvrdio da je donošenjem osporenih odredbi Programskih
pravila za praćenje izbora 97 počinjena takva povreda Zakona koja bi mogla
utjecati na rezultate izbora te je te odredbe poništio temeljem članka
38. podstavka 2. i članka 40. Ustavnog zakona o Ustavnom sudu Republike
Hrvatske.

Uz poništenje ovih odredaba, Ustavni sud upozorava Hrvatsku radioteleviziju
da je i ostale odredbe Programskih pravila, u kojima se uređuju koalicije
stranaka, dužna tumačiti i primjenjivati u skladu sa gore navedenim stajalištima
Ustavnog suda.

Odluka o objavi ovog rješenja temelji se na odredbi članka 20. stavka
1. Ustavnog zakona o Ustavnom sudu Republike Hrvatske.

Broj: U-VII-192/199
U-VII-193/1997
Zagreb, 10. ožujka 1997.

Predsjednik
**Jadranko Crnić,** v. r.

Rješenje, NN 28/1997-410